Zazakipediya:Tir u Tirküvan

Tir u tirküvan eştenı zi bı dı rayana bena. Ju qandê pa seyd kerdenı, ê dıdını pa nişan eştenı u wext ravêrdenı. Qandê seyd kerdenı tirküvan u tira cı asın ra vırazêna. Şıva tirküvani zey qewsiya kenê çewt, wırna seranê cı kenê qülı, têl yan zi layo kı loqrandê dewari ra vıraşto, ê lay kenê ê wırna qülana, şıvı kenê çewt, hebê ancenê u şıdênenê pêser. Serê a tirda cı zi kenê nu (tuj) u polat. Qandê kı polat kerê adıri miyan dı weş kenê sur, çakuça serê cı kenê nu, awı danê cı, cınenê awı ro u kenê polat. Bahdo zi tirküvan u tira xo gênê u şınê seyd. Tir u tirküvana en bol ki seydê arwêşan, küzan, kürbeşan, qaz u werdegan u herwına kenê. A tira tirküvani kamcin heywaniro güno, rew-rewi reyayışê cı çıniyo. Eger nêmıro zi dırbetın beno u nêşeno şıro. O wext seydwan zi şıno ey bı rehateya tepşeno, yan zi serey cı cıkeno u beno. Demo bol kıhan dı insanan bı nê tirküvanana pê dı lej kerdê u pê kıştê. Qandê lejkerdenı u pê kıştenı, zey silehiya kar ardê.

Ê dıdını kaya kaykerdenda tir u tirküvaniya. Tirküvan u tira cı şıvandê dardê bewrıncêr, venêr, şavlêr, tıwêr, erugêr u yan zi dar u berdê zey ninan ra vırazêna.

Wexto kı xorti bıwazê na kay kaykerê, tir u tirküvananê xo gênê u şınê teberdê dewı, gemı, cayê do dalde u bêveng. Wıca dı xo rê nişangeyê ronanê u yenê bı tirküvanandê xo ya, tira xo erzenê o nişange.

Wexto kı kenê berzê qewlê xo ronanê. Mesela hergı jew vist fını eştenı dı kê kı en bol ki şanayo nişan o qezenc keno. Tabi wexto kı qewlê xo ronanê, kenê, tay çiyan ser yan zi xelatı gırotenı ser pêrê kewnê behs. O kı en vêşi şanayo nişani, o a xelata kı yan zi çiyo kı qewl dı ronayo ê çi gêno. Na kay zi en bol ki qandê nişan mısnayenı u pa wext ravêrdenı, pırrkerdenı yena kaykerdenı.

 Çıme 
 Koyo Berz

Kategoriye:Kay u Wextravêrdene